KOMMISSIONENS FORORDNING (EF) Nr. 924/97 af 23. maj 1997 om fjerde ændring af forordning (EF) nr. 413/97 om undtagelsesforanstaltninger til støtte for markedet for svinekød i Nederlandene
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20, og artikel 22, stk. 2, og
ud fra følgende betragtninger:
På grund af udbrud af klassisk svinepest i visse produktionsområder i Nederlandene blev der ved Kommissionens forordning (EF) nr. 413/97 (3), senest ændret ved forordning (EF) nr. 771/97 (4) fastsat undtagelsesforanstaltninger til støtte for markedet for svinekød i denne medlemsstat;
på grund af varigheden af den klassiske svinepest i Nederlandene bør undtagelsesforanstaltningerne til støtte for markedet også omfatte meget unge smågrise, hvilket gør det muligt at formindske udgifterne i de kommende måneder og at reducere vægten af de dyr, der leveres til de kompetente myndigheder;
leveringen af meget unge smågrise gør det muligt at bringe støtten til unge smågrise og smågrise til ophør om nogle uger og at bringe støtten til fedesvin til ophør om nogle måneder; det er nødvendigt at give de kompetente nederlandske myndigheder tilladelse til at forvalte dette program og at fastsætte datoerne og de berørte områder;
det bør fastsættes, at de meget unge smågrise aflives på bedriften og derefter brændes;
støtten til meget unge smågrise bør fastsættes, og støtten for levering af smågrise bør tilpasses den nuværende markedssituation under hensyntagen til stigningen i markedspriserne;
det er nødvendigt at udvide undtagelsesforanstaltningerne til også at omfatte beskyttelseszonerne og overvågningszonerne omkring Soerendonk og Baarle-Nassau ved at udskifte bilag II til forordning (EF) nr. 413/97 med et nyt bilag;
en hurtig og effektiv anvendelse af undtagelsesforanstaltningerne til støtte for markedet er et af de bedste midler til at bekæmpe spredningen af klassisk svinepest; det er derfor berettiget at anvende denne forordning fra den 6. maj 1997;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -
UDSTEDT FØLGENDE FORORDNING:
Artikel 1
I forordning (EF) nr. 413/97 foretages følgende ændringer:
1) Artikel 1 ændres således:
a) Følgende indsættes som stk. 4:
»4. Fra den 6. maj 1997 kan producenterne på anmodning modtage støtte fra de nederlandske myndigheder ved levering til disse myndigheder af meget unge smågrise på tre uger eller derunder, henhørende under KN-kode 0103 91 10.«
b) Det nuværende stk. 4 bliver til stk. 5.
2) Følgende indsættes som artikel 1a:
»Artikel 1a
1. De nederlandske myndigheder kan beslutte, at den i artikel 1 omhandlede støtte fra en af dem fastsat dato ikke skal ydes til en eller flere af de i artikel 1, stk. 1, 2 og 3, omhandlede kategorier af dyr fra zoner, som fastsættes af de nederlandske myndigheder.
2. De nederlandske myndigheder underretter med regelmæssige mellemrum Kommissionen om de beslutninger, der træffes i henhold til stk. 1, og leverer alle nødvendige oplysninger.«
3) I artikel 2 ændres udtrykket »fedesvin, smågrise og unge smågrise« til »dyr«.
4) Artikel 3 ændres således:
a) Den nuværende tekst bliver til stk. 1.
b) Følgende indsættes som stk. 2:
»2. Uanset stk. 1 aflives de i artikel 1, stk. 4, omhandlede meget unge smågrise på bedriften på leveringsdagen, hvorefter de brændes eller forarbejdes på anden måde. Dette sker under de nederlandske myndigheders permanente kontrol.«
5) Artikel 4, stk. 4, affattes således:
»4. Den i artikel 1, stk. 2, 3 og 4, omhandlede støtte ab bedrift fastsættes til:
- 55 ECU pr. dyr for smågrise med en gennemsnitsvægt pr. parti på 25 kg eller derover
- 47 ECU pr. dyr for smågrise med en gennemsnitsvægt pr. parti på over 24 kg, men under 25 kg
- 35 ECU pr. dyr for unge smågrise med en gennemsnitsvægt pr. parti på 8 kg eller derover
- 30 ECU pr. dyr for unge smågrise med en gennemsnitsvægt pr. parti på over 7,6 kg, men under 8 kg
- 38 ECU pr. dyr for meget unge smågrise på tre uger eller derunder.«
6) I artikel 6 tilføjes følgende led:
»- antal leverede meget unge smågrise.«
7) Den i bilag I til nærværende forordning anførte tekst føjes til teksten i bilag I.
8) Bilag II affattes som angivet i bilag II til nærværende forordning.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 6. maj 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. maj 1997.